73.		Žaloba na náhradu mzdy za nevyčerpanú dovolenku
			(§ 100 až 117 ZP, § 23 CSP)
Okresný súd
Ružomberok
Žalobca: 	Ján Hladký, Stodolova ul. č. 2, 010 01 Žilina
Žalovaný: 	ABC, s.r.o., Ružová ul. č. 10, 010 01 Žilina, IČO: 12345678
		zastúpená Ing. Vladimírom Milučkým, konateľom
Vec:	Žaloba o náhradu mzdy za nevyčerpanú dovolenku
I.
Žalobca v čase od 1. 9. 2020 do 30. 9. 2022 pracoval v žalovanej organizácii ako vodič nákladného automobilu. Výpoveďou zo dňa 8. 7. 2022 rozviazal žalobca ku dňu 30. 9. 2022 pracovný pomer. 
Dôkaz:
–	Výpoveď žalobcu zo dňa 8. 7. 2022
II.
Zákonný nárok žalobcu na dovolenku za kalendárny rok je v tomto roku celkom štyri týždne. Pretože žalobca do dňa skončenia pracovného pomeru v organizácii mohol vyčerpať iba jeden týždeň dovolenky za príslušný rok, požiadal žalovaného zamestnávateľa listom zo dňa 21. 10. 2022 o zaplatenie náhrady mzdy za nevyčerpanú pomernú časť dovolenky vo výške priemerného zárobku za dva týždne dovolenky, t. j. 380 eur.
Dôkaz:
–	Odpis doručeného listu zo dňa 21. 10. 2022
–	Podací lístok z toho istého dňa
–	Potvrdenie zamestnávateľa žalobcu o výške mzdy
III.
Žalovaná organizácia do dnešného dňa nezaplatila uvedenú sumu, ani nezaslala žalobcovi žiadnu odpoveď. 
Dôkaz:
–	Výsluch účastníkov
IV.
Na základe predložených dôkazov žalobca navrhuje, aby Okresný súd v Ružomberku vydal nasledujúci
rozsudok 
Žalovaná organizácia ABC, s.r.o., Ružová ul. č. 10, 010 01 Žilina je povinná zaplatiť žalobcovi Jánovi Hladkému, Stodolova ul. č. 2, 010 01 Žilina sumu 380 eur s 3 % úrokom z omeškania odo dňa 30. 9. 2022 do zaplatenia a trovy konania, to všetko do 3 dní od právoplatnosti rozsudku. 
Žilina 30. 11. 2022	podpis žalobcu
Poznámka
Náhradu mzdy za nevyčerpanú dovolenku možno zamestnancovi poskytnúť len vtedy, ak nemohol vyčerpať dovolenku z dôvodu skončenia pracovného pomeru. 
Za dovolenku, ktorú zamestnanec nemohol vyčerpať, patrí zamestnancovi náhrada mzdy v sume jeho priemerného zárobku (§ 116 ods. 2 a 3 ZP).
Priemerný zárobok pre pracovnoprávne účely – pozri § 134 ZP.